text: [{"text_idx": "#000000", "text": "Heima hja\u0301 okkum er eitt fyribrigdi sum eitur \u201cKoltursmyndir\u201d. Hetta eru landslagsmyndir tiknar vi\u00f0 fototo\u0301li, og sum helst svara r\u00e6ttiliga v\u00e6l til ta\u00f0, sum innan ma\u0301lningar a\u0301 donskum ver\u00f0ur nevnt \u201csofastykki\u201d \u2013 endama\u0301li\u00f0 er at fanga okkurt ljo\u0301s- ella ve\u00f0urfyribrigdi, ella kanska bert at ly\u0301sa eitt vakurt landslag, men ikki at ly\u0301sa fo\u0301lk ella hendingar."}, {"text_idx": "#000002", "text": "Og allati\u0301\u00f0ina la\u0301 Koltur har, skapi\u00f0 broytist alt eftir hvar tu\u0301 ert st\u00f8dd. Haldi at Koltur man vera ein tann mest broytiliga f\u00f8royska oyggin."}, {"text_idx": "#000004", "text": "Helst hava umst\u00f8\u00f0urnar ikki veri\u00f0 ti\u0301\u00f0arho\u0301skandi, ella kanska hevur ta\u00f0 veri\u00f0 ov einsligt, ti\u0301 vi\u00f0 eitt so var\u00f0 sl\u00f8kt i\u0301 ti\u0301 eina by\u0301linginum, og nu\u0301 var bert eitt ljo\u0301s eftir i\u0301 Koltri. Eitt r\u00e6ttiliga i\u0301t\u00f8kilig i\u0301mynd av, at ta\u00f0 helst eisini var einsligt har u\u0301ti \u2013 og ta\u00f0 var eisini vi\u00f0 til at \u00f8kja mi\u0301tt me\u00f0vit um ju\u0301st hetta at vera einsam\u00f8ll a\u0301 eini oyggj. Hev\u00f0i helst veri\u00f0 spennandi um summari\u00f0, men i\u0301 mi\u0301num hugaheimi hev\u00f0i ta\u00f0 veri\u00f0 r\u00e6ttiliga tr\u00f8llsligt um veturin, myrkar\u00e6dd sum eg eri."}, {"text_idx": "#000005", "text": "So sl\u00f8kna\u00f0i si\u0301\u00f0sta ljo\u0301si\u00f0 i\u0301 Koltri i\u0301 1989 \u2013 og oyggin la\u0301 myrk. Ongi fo\u0301lk, einans sey\u00f0ur og fuglur a\u0301 hesi gr\u00f8nu oyggj. Onkursvegna var ta\u00f0 ikki li\u0301ka unniligt at hyggja u\u0301t a\u0301 kv\u00f8ldi og einki si\u0301ggja \u2013 ljo\u0301sini h\u00f8vdu fyri m\u00e6r veri\u00f0 vitar, sum eg bru\u0301kti at mi\u00f0a meg eftir i\u0301 myrkrinum."}, {"text_idx": "#000006", "text": "Eingi fo\u0301lk, eingin bo\u0301ndi og ta\u0301 var ta\u00f0, at fo\u0301lk a\u0301 Na\u0301ttu\u0301rugripasavninum komu vi\u00f0 einum sera spennandi hugskoti: Hvussu h\u00f8vdu F\u00f8royar s\u00e6\u00f0 u\u0301t um eingin sey\u00f0ur var, og heldur eingi fo\u0301lk \u2013 bar til at fa\u0301a eina oyggj sum kanningar\u00f8ki? Fyrimunirnir vi\u00f0 eini oyggj eru eygsy\u0301ndir, ti\u0301 annars ma\u0301 hegnast, og ho\u0301ast v\u00e6l er hegna\u00f0, so er alti\u0301\u00f0 vandi fyri at onkur sey\u00f0ur smy\u0301gur s\u00e6r innum gir\u00f0ingina \u2013 grasi\u00f0 er sja\u0301lvandi alti\u0301\u00f0 gr\u00f8nari hinumegin. So umframt hegn so er eisini ney\u00f0ugt vi\u00f0 ansingarfo\u0301lki, sum eisini a\u0301virka lendi\u00f0."}, {"text_idx": "#000007", "text": "Na\u0301ttu\u0301rugripasavni\u00f0 s\u00f8kti um at festa Koltur, og leg\u00f0i fram eina \u00e6tlan at gera beint tv\u00f8rturi\u0301mo\u0301ti ti\u0301, sum annars er \u00e6tlanin vi\u00f0 einum festi, nevniliga at taka alla framlei\u00f0slu av, og i\u0301sta\u00f0in at hava eina na\u0301ttu\u0301ruvi\u0301sindaliga granskingarst\u00f8\u00f0 i\u0301 Koltri."}, {"text_idx": "#000008", "text": "Sera spennandi \u00e6tlan, og hev\u00f0i hon veri\u00f0 sett i\u0301 gildi ta\u0301, so h\u00f8vdu ivaleyst n\u00f8kur u\u0301rslit veri\u00f0 at s\u00e6\u00f0 nu\u0301, 25 a\u0301r seinni. Sja\u0301lv meti eg hetta uppskot sum eitt markamo\u0301t hja\u0301 m\u00e6r sja\u0301lvari, ti\u0301 a\u0301\u00f0renn hev\u00f0i eg als ikki hugsa\u00f0 m\u00f8guleikan, at vit kundu hava eitt \u00f8ki i\u0301 F\u00f8royum uttan sey\u00f0. Kendi ikki til anna\u00f0, og metti at sey\u00f0abit var ein sja\u0301lvs\u00f8gd na\u0301ttu\u0301rulo\u0301g. Ti\u0301 harma\u00f0ist eg eitt sindur, ta\u0301 granskingarst\u00f8\u00f0in ikki bleiv veruleiki, men tey heldur valdu at Koltur framhaldandi skuldi vera eitt vanligt festi."}, {"text_idx": "#000009", "text": "Ti\u0301\u00f0in ta\u0301 leg\u00f0i upp til, at sli\u0301kar kanningar skuldu gerast vi\u00f0 fullkomnari fri\u00f0ing \u2013 og sja\u0301lvandi, um spurningurin var hvussu F\u00f8royar h\u00f8vdu s\u00e6\u00f0 u\u0301t uttan sey\u00f0 og fo\u0301lk, so var ein fri\u00f0a\u00f0 Koltur ein upplagdur m\u00f8guleiki."}, {"text_idx": "#000012", "text": "I\u0301 mun til uppskoti\u00f0 um at fri\u00f0a Koltur fyri b\u00e6\u00f0i fo\u0301lk og f\u00e6, so havi eisini eg flutt meg, og vo\u0301ni so inniliga at vit fara at fa\u0301a ein tjo\u0301\u00f0argar\u00f0 har u\u0301ti fyri b\u00e6\u00f0i fo\u0301lk og f\u00e6, to\u0301 vi\u00f0 so miki\u00f0 strangari regluger\u00f0, at tamarhald f\u00e6st b\u00e6\u00f0i a\u0301 fer\u00f0afo\u0301lki, sey\u00f0i og \u00f8\u00f0rum fena\u00f0i og fyri ikki um at tala granskarum, sum \u00f8ll ju\u0301 royna at sleppa framat a\u0301go\u0301\u00f0unum."}]